تاخذات سلطات مليلية المحتلة، قرار بطرد المئات من الحراكة لي كانو كيباتو ف بلاصا دي توروس، المبنى اللي كان مأوى لهم لشهور طويلة هلال جائحة كورونا. الجمعية المغربية لحقوق الإنسان، فرع الناظور، قالت ان طرد المهاجرين من المبنى، رجعهوم مشردين فشوارع المدينة المحتلة، وعتابرات أن هاد الطرد خطوة كتعرض هاد الحراكة للخطر، بعدما لقاو راسهوم مضطرين لمحاولة الهجرة بشكل غير شرعي نحو إسبانيا، على متن البواخر اللي خارحة من مليلية المحتلة، وهادشي ايعرضهم لخطر اكبر، فالوقت اللي كان الوضع كيلزم إدماجهم داخل المدينة السليبة. حكومة المدينة المحتلة، تحججات بانتهاء عقود المكلفين بالإشراف على مبنى بلاصا دي توروس باش تطرد الحراكة، بعدما كانت استقبلت ستين منهم فمركز للمهاجرين، وبقاو لوخرين عرضة للتشرد فالشوارع، وكيتعلق الأمر بقاصرين سابقين، كانوا دخلوا بطريقة غير قانونية المدينة المحتلة. 
الصبليون فمليلية جراو على الحراكة من مركز ايواء